Document ID: /fineweb-2-swissfilter-quality_10-filterrobots/filtered/02038.jsonl.gz/208

Tgi n’enconuscha betg ellas. Quellas bellas creatiras che sgulatschan davent da la primavaira enfin l’atun da flur tar flur. Las tgirallas, tschittas u splers sco quai ch’ellas vegnan era numnadas. Uffants da Rona èn s’occupads cun las tgirallas ed han pudì emprender d'enconuscher quests insects in pau meglier.
Tgirallas - da l’ov a la tgiralla
Enfin che las tgirallas sgulatschan dentant capita bler. Jürg Schmid è fascinà gia da pitschen ensi da las tgirallas. El ha tradì intginas chaussas ch’èn main enconuschentas.
Tgirallas e records
I dat bleras chaussas che fan surstar. Quai n’è betg auter tar las tgirallas. Nus giain in zichel a la tschertga d’extrems e quai en il mund da tgirallas nua ch’ins na spetga gnanc da chattar records.
Probabel avais vus en il turnister ina lingera da 30 centimeters. Uss fissi temp da prender quella enta maun. Guardar sin quella e da patratgar ina tgiralla che mesira da l'ur d’ina ala fin a l’ur da l’autra ala 30 centimeters. Na cartais betg ch’i dat uschè grondas? Lura stoss jau curreger. La tgiralla atlas po vegnir precis uschè gronda.
E sche nus essan gist tar mesiras. Guarda sin la lingera quant che 3 millimeters èn. Uschè pitschna è la pli pitschna tgiralla ch’i dat. Ella sa numna Zwergminiermotte.
Ina tgiralla che fa surstar è la monarchina. Ella sgola gugent lunsch. Per di po ella sgular fin 50 kilometers. Durant l’enviern va ella vers sid, e per arrivar là ston las monarchinas sgular passa 3000 kilometers.
Cura ch’ins va a pe, fan ins circa 4 kilometers ad ura. La pli svelta tgiralla è la euschemon rafflesia. Ella sgola cun ina sveltezza da var 59 kilometers ad ura. Uschè svelt na dastgan gnanc ils autos charrar en in vitg.
Ina lunga vita n’han las tgirallas betg. Il nobelet da malencurada è la tgiralla che po daventar la pli veglia. Ella po vegnir 6 enfin 12 mais veglia. Autras tgirallas vivan mo intgins dis avant ch’ellas moran.
Sch’ins contempla las tgirallas, lura schess ins che quellas sgolian in pau hectic. Ma i dat era da quellas ch’èn tut auter che hecticas. La tgiralla bella lezza batta mo 5 giadas per minuta cun las alas - quai è mintga dudesch secundas ina battida.